Դրանից հետո սկսվում է բուն Ավագ շաբաթը։ Ավագ երկուշաբթի թզենու հիշատակության օրն է։ Երուսաղեմից դուրս գալիս Հիսուս մի թզենի է տեսնում ու ցանկանում է թուզ ուտել, բայց տեսնում է, որ թուզ չկա և անիծում է թզենին. «Թող քեզնից այլևս ոչ ոք թուզ չուտի», և հաջորդ առավոտյան առաքյալները տեսնում են, որ թզենին չորացել է։ Սրա բացատրությունը հետևյալն է. թզենին հրեա ժողովրդի խորհրդանիշն է, որ դարեր շարունակ պատրաստվեց պտուղ տալու, բայց չտվեց։ Այսպես Տերը ցանկացավ ցույց տալ, որ պտուղ չտվող ծառը չորանում և կրակն է նետվում։ Սրանով վերջացավ հին ուխտը, և սկսվեց նոր ուխտը։ Տիրոջ գալուստը միշտ անակնկալ է լինելու, ուստի պետք է միշտ պատրաստ լինել։